2 Tui
Chapter 23
Sa qai talaki yani na tui mera soqoni kece mai o ira na qase e Juta kei Jerusalemi vei koya.
2 Sa cabe cake sara na tui kina vale nei Jiova kei ira kece na turaga ni Juta, kei ira talega na lewenivanua e Jerusalemi – o ira na bete kei na parofita kei ira kecega na tamata, o ira na lalai kei ira talega era rogo. Sa qai wilika mera rogoca na veivosa kecega e tu e na i Vola ni Veiyalayalati ka a kune e vale nei Jiova.
3 Sa tucake tu na tui e na dua na yasa ni duru ka cakava e dua na veiyalayalati e na mata i Jiova, mera muri Jiova ka maroroya Nona i Vakaro kei na Nona i Tukutuku kei na i Nona i lesilesi, e na yalona taucoko, kei na lomana talega, me vakayacori na vosa ni veiyalayalati oqo ka volai tu e na i vola. Era sa qai vakadeitaka na tamata mera sa tucake e na vuku ni veiyalayalati.
4 Sa qai vakaroti Ilikaia na bete levu o koya na tui, o ira na bete e na i karua ni veta, kei ira na i vakatawa ni katuba, me ra sa kau tani mai na vale nei Jiova na i yaya kece ka ra a buli me nei Peali, vei Asira, kei ira na veika buli kei lomalagi; ka mani vakamai ira e na taudaku kei Jerusalemi e na rara mai Kitironi, ka me kau yani na kedra dravusa ki Peceli.
5 Sa qai biuti ira laivi na bete dauqaravi matakau ka ra a vakatabui ka vakayagataki tu mai vei tui Juta mera va kama na ka boivinaka e na veivanua cecere e na veikoro e Juta kei na veivanua kece ka wavoliti Jerusalemi, kei ira na va kama na ka boivinaka vei Peali, kina matanisiga, na vula, na veikalokalo, kei na veika buli e lomalagi.
6 Sa qai kauta mai tuba na matakau ceuceu mai na vale nei Jiova kina Uciwai o Kitironi e na taudaku kei Jerusalemi, mani vakamai ira e na Uciwai e Kitironi me ra dravusa ka qai kaburaka yani na kena dravusa kina nodra i bulubulu na tamata e keya.
7 Sa qai basuraka sobu na veivale ni tovo duka nodra na tamata ca ka ra tiko e loma ni vale i Jiova, na we ni liga ni nodra talitali na marama kina matakau ceuceu.
8 Ka sa kauti ira kece mai na bete taucoko e veikorokoro e Juta, ka vakacacana na veivanua cecere era a vakama tiko kina na ka boivinaka na bete, mai Kipa ki Pierisepa; a sa basuraka sobu tale ga o koya na veivanua cecere e na matamata ka toka ravita na i curucuru ni Matamata i Josua na kovana ni koro, ka tiko ena yasa i mawi ni matamata ni koro.
9 E dina ni ra sa sega ni lako cake mai na bete ni veivanua cecere kina i cabocabo ni soro i Jiova mai Jerusalemi, ia era sa kana madrai sega ni vakaleveni vata ga kei ira na wekadra.
10 Sa qai vakacacani Topeci, ka tiko e na Buca vei ira na Luve i Inomi, ka sega kina ni dua e rawa ni cakava na luvena tagane se luvena yalewa me vakamai e na bukawaqa vei Moloke.
11 Sa vakauti ira tani na ose ka ra a vakacabora tu na tui e Juta kina matanisiga, e na i curucuru kina vale i Jiova, e na loma ni rumu i Necani- Meliki, na i liuliu ka tiko e na rumu o ya, ka vakamai ira na qiqi ni valu e na bukawaqa.
12 Na i cabocabo ni soro ka tiko ena delavuvu, na rumu e cake i Easi, ka ra a tara na tui e Juta, kei na i cabocabo ni soro ka a tara o Manasa e na rua na rara ni vale i Jiova, sa basuraka sobu na tui ka vakavurumemeataka, ka kaburaka yani na kedra kuvu kina Uciwai o Kitironi.
13 Sa qai vakacacana na veivanua cecere na tui ka toka e na tokalau kei Jerusalemi, ka ceva tiko ni Ulunivanua ni Vadi Ca, ka a tara mada kina o Solomoni na tui me nei Asitoreci na nodra ka vakasisila na tamata i Amoni.
14 Ka sa vorovorolaka na veiduru eso ka taya sobu na matakau ceuceu, ka vakasoqona vata na sui ni tamata mera tu ena vanua o ya.
15 Kei na so tale na i cabocabo ni soro ka tiko mai Peali, kei na vanua cecere ka a vakaivalavalacataki Isireli kina o Jeropoami na luve i Nipati, a sa tara ruarua kina na i cabocabo ni soro kei na vanua cecere ka basuraka sobu; ka sa va kama na vanua cecere ka vakavurumemeataka, qai mai va kama yani na matakau ceuceu.
16 Ni sa vuki mai o Josaia, sa raica na veibulubulu e ulunivanua. Sa qai talaki yani o koya mera vakasoqoni kece mai na sui mai na i bulubulu ka qai mai vakamai ira yani e na i cabocabo ni soro ka vakadukadukalitaka sara me vaka na vosa i Jiova ka vunautaka na Nona tamata, o koya e talaucaka tiko na vosa oqo.
17 Sa qai tukuna o koya, "Na vatu ni bulubulu cava oqo au sa raica?" Era sa qai tukuna vua na turaga e nakoro, "Oqo na i bulubulu nei koya na tamata ni Kalou ka lako mai Juta, ka vunautaka na veika oqo dou a sa cakava ka vorata na i cabocabo ni soro e Peceli."
18 Sa qai tukuna, "Laivi koya ga me kakua ni dua e tara na suina." Era sa qai laiva tu ga na suina, kei na suidra na parofita ka kune mai Samaria.
19 Sa kauta tani talega o Josaia na vale ni lotu ena vanua cecere era tiko ena koro o Samaria, ka ra a se tara mai na tui e Isireli me ra vakacudrui Jiova kina, ka qai cakava vei ira o koya na ka kecega e ya cakava ki Peceli.
20 E vakamatei ira taucoko na bete ni vanua cecere era tiko e keya, e na i cabocabo ni soro, ka va kama yani kina na suidra na tagane, ka qai lesu tale i Jerusalemi.
21 Sa qai vakaroti ira na tamata taucoko na tui, ka tukuna, "Ni maroroya na Lako Sivia kivei Jiova na nomuni Kalou, me vaka e volai tu e na i Vola ni Veiyalayalati."
22 Na Lako Sivia vaka koya a sa sega tu ni dau vakayacori me tekivu mai na nodra gauna na turaganilewa e ra a lewai Isireli tu, se ena nodra veisiga taucoko na tui e Isireli kei ira na tui e Juta.
23 E na i ka tinikawalu ni yabaki nei Tui Josaia sa mai vakayacori kina na Lako Sivia oqo e na mata i Jiova mai Jerusalemi.
24 Sa qai biuta tani o Josaia o ira era dau veitaratara kei na yalo mai bulu, daucurumi, na vuvale ni kalou matakau, kei na ka vakasisila kece e kunei e na vanua o Juta kei Jerusalemi me rawa vua me vakayacora na vosa ni Vunau ka ra volai tu e nai vola e ya raica o Ilikaia na bete e na vale nei Jiova.
25 E sega ni dua na tui e liu vua me tautauvata kei koya, ni ya vuki vei Jiova e na yalona taucoko, e na lomana taucoko, kei na nona kaukauwa kecega, me vaka na Vunau taucoko nei Mosese; ka sega talega ni dua e vakataki koya ni oti na nona gauna.
26 Ia e ya sega ga ni lako tani mai o Jiova mai na Nona cudru waqawaqa ni veivakarusai levu, ni Nona cudru sa tubu cake me baleti Juta, baleta na veivakacudrui e ya cakava o Manasa vei Koya.
27 Sa qai tukuna o Jiova, "Au na kauti Juta tani talega e mataqu, me vaka na Noqu sa kauti Isireli tani, Ka'u na biuta tani talega na koro oqo o Jerusalemi Ka'u sa digitaka, kei na vale. Au a sa tukuna oti, 'Ena tiko kina na yacaqu.'"
28 Ia na vo ni cakacaka i Josaia, kei na ka kecega sa cakava o koya, e sega li ni volai tu e na kedra i vola tukutuku ni veigauna na tui e Juta?
29 E na nona gauna o Fero Niko na tui Ijipita e a lako ki na nona kere veivuke o tui Asiria, e na Uciwai na Uferetisi; ka sa valuti koya kina o Tui Josaia. Sa mani vakamatei koya o Fero Niko mai Mekito e na nona via vorati koya.
30 Sa qai kauta mai na yagona na nona tamata e na dua na qiqi ni valu mai Mekito, ka kauti koya mai ki Jerusalemi, ka buluti koya e na nonai bulubulu ga. Era sa qai ia na lewe ni vanua ka tauri Jioeasi na luve i Josaia, ka lumuti koya, ka buli koya me tui me kenai sosomi.
31 E sa yabaki ruasagavulu katolu o Jioeasi ni sa buli me tui, ka sa lewa mai Jerusalemi me vula tolu. Na yaca i tinana o Mutali na luve i Jeremaia na kai Lipina.
32 A sa daucaka ca o koya e na mata i Jiova, me vaka ga era dau cakava mai na nona qase.
33 Sa qai biuti koya o Fero Nikoi vale ni veivesu mai Ripila e na vanua o Amaci, me rawa ni kua ni lewa o koya mai Jerusalemi; ka mani vakatauca yani ena vanua na kena i totogi e rua na drau na udolu na dola na siliva kei na tolusagavulu na udolu na dola na koula.
34 Ia o Fero Niko sa buli Iliakimi na luve i Josaia me tui ka me sosomitaki tamana o Josaia ka veisautaka talega na yacana me o Jioiakimi. Sa qai kauti Joasi o Fero ka kauti koya ki Ijipita ka mani la'ki mate i keya.
35 A sa solia na siliva kei na koula o Jioiakimi vei Fero, ia sa lavaka na vanua mera soli vakacavacava kei na i lavo me vaka na i vakaro nei Fero; ka lavaka na siliva kei na koula mai vei ira na tamata e na vanua, mai vei ira kece me vaka na ka e dui rauti ira, me soli vei Fero Niko.
36 Sa yabaki ruasagavulu ka lima o Jioiakimi ena nona mai tui, ka tinikadua na yabaki na nona lewa e Jerusalemi. Na yaca i tinana o Sibuta na luve i Petaia na kai Ruma.
37 Sa dau caka ca o koya e na mata i Jiova ka ucuya ga na ka e dau cakava o tamana.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn